b'\n_START_ARTICLE_\nStangvik\n_START_PARAGRAPH_\nStangvik (lokal uttale \xc2\xabstangvikja\xc2\xbb) er ei grend ved Stangvikfjorden i Surnadal kommune p\xc3\xa5 Nordm\xc3\xb8re._NEWLINE_Det er opprettholdt et s\xc3\xa6rpreget bygdesentrum i Stangvik, og mange hytter danner grunnlaget for et popul\xc3\xa6rt utfartsomr\xc3\xa5de. Annethvert \xc3\xa5r arrangeres Stangvikfestivalen med vekt p\xc3\xa5 klassisk musikk._NEWLINE_Det sentrale punkt i grenda Stangvik er kirken. Stangvik kirke er den tredje kirken p\xc3\xa5 stedet, og kirkeg\xc3\xa5rden er fra middelalderen. Kirkestedet markerer at stedet i flere hundre \xc3\xa5r var midtpunkt i en stor fjordkommune som var basert p\xc3\xa5 sj\xc3\xb8en som ferdsels\xc3\xa5re. Midt p\xc3\xa5 1900-tallet var dette forbi, veier og fergetrafikk hadde skapt et helt nytt kommunikasjonsm\xc3\xb8nster ved fjordene p\xc3\xa5 Nordm\xc3\xb8re og Schei-komiteen tegnet nye kommunekart. Den gamle kommunen Stangvik ble i 1965 delt i tre.\n_START_SECTION_\nHistorie\n_START_PARAGRAPH_\nStangvik er en tidligere kommune i M\xc3\xb8re og Romsdal opprettet i 1837 som Stangvik formannskapsdistrikt. Stedet var et sentralt kommunesentrum s\xc3\xa5 lenge sj\xc3\xb8en var den viktigste ferdsels\xc3\xa5ren._NEWLINE_Kommunegrensene ble justert en rekke ganger i siste del av 1800-tallet. 1. januar 1874 ble en del av Stangvik med 61 innbyggere overf\xc3\xb8rt til Tingvoll. 1. januar 1877 ble en del med 50 innbygger overf\xc3\xb8rt til Surnadal. 1. januar 1879 ble en del av Halsa med 260 innbyggere overf\xc3\xb8rt til Stangvik. Samme \xc3\xa5r ble ogs\xc3\xa5 en del av Surnadal med 83 innbyggere f\xc3\xb8rt over til Stangvik._NEWLINE_1. januar 1886 ble g\xc3\xa5rden M\xc3\xb8klegjerdet med 29 innbyggere overf\xc3\xb8rt fra Stangvik til Surnadal. _NEWLINE_1. mai 1895 ble \xc3\x85sskard skilt ut fra Stangvik som egen kommune. Stangvik hadde 2 354 innbyggere etter delingen._NEWLINE_1. januar 1897 ble g\xc3\xa5rden Sj\xc3\xb8flot i Stangvik med 27 innbyggere overf\xc3\xb8rt til Surnadal kommune. _NEWLINE_1. januar 1965 ble Stangvik delt og sl\xc3\xa5tt sammen med andre kommuner. Hoveddelen av kommunen med 1 386 innbyggere ble sl\xc3\xa5tt sammen med \xc3\x85sskard og Surnadal til den nye Surnadal kommune. \xc3\x85lvundfjord krets som hadde 508 innbyggere, ble sl\xc3\xa5tt sammen med Sunndal kommune. \xc3\x85sprong-Sandnes krets med 26 innbyggere ble sl\xc3\xa5tt sammen med Tingvoll kommune.'